b'\n_START_ARTICLE_\nFrank Stella\n_START_PARAGRAPH_\nFrenkas Stela (angl. Frank Stella, g. 1936\xc2\xa0m.)\xc2\xa0\xe2\x80\x93 JAV dailininkas-minimalistas.\n_START_SECTION_\nBiografija\n_START_PARAGRAPH_\nFrenkas Stela gim\xc4\x97 1936\xc2\xa0m. gegu\xc5\xbe\xc4\x97s 12 d. Moldone prie Bostono Masa\xc4\x8dusetso valstijoje, JAV. Jis mok\xc4\x97si tapybos Filipso akademijoje Andoveryje ir studijavo istorij\xc4\x85 Prinstono universitete. Po studij\xc5\xb3 baigimo 1958 m. F. Stela persik\xc4\x97l\xc4\x97 \xc4\xaf Niujork\xc4\x85. 1959 m. keli jo paveikslai buvo \xc4\xaftraukti \xc4\xaf bendras jaun\xc5\xb3j\xc5\xb3 meninink\xc5\xb3 parodas Aleno memorialiniame muziejuje ir Niujorko \xc5\xa1iuolaikinio meno muziejuje. F. Stela nuo pat karjeros prad\xc5\xbeios buvo prad\xc4\x97tas vertinti u\xc5\xbe inovatyvum\xc4\x85. J\xc4\xaf propaguoti 1959 m. apsi\xc4\x97m\xc4\x97 meno dileris Leo Castelli. Ankstyvuoju periodu F. Stela nutap\xc4\x97 \xe2\x80\x9eJuod\xc5\xb3j\xc5\xb3\xe2\x80\x9c (1958\xe2\x88\x9260), \xe2\x80\x9eAliuminio\xe2\x80\x9c (1960) ir \xe2\x80\x9eVario\xe2\x80\x9c (1960\xe2\x88\x9261) paveiksl\xc5\xb3 serijas, pasi\xc5\xbeym\xc4\x97jusias supaprastintu vaizdavimu. 1960 m. \xc4\xafvyko pirmoji F. Stelos personalin\xc4\x97 paroda Leo Castelli galerijoje Niujorke. 1961 m. jis ved\xc4\x97 Barbara Rose, v\xc4\x97liau dail\xc4\x97s kritik\xc4\x99._NEWLINE_Po 1960 m. F. Stela prad\xc4\x97jon dirbti ties sud\xc4\x97tingesni\xc5\xb3 kompozicij\xc5\xb3 k\xc5\xabriniais, naudojo netradicines paveiksl\xc5\xb3 drobi\xc5\xb3 formas, metali\xc5\xa1kas spalvas, fluorescencinius da\xc5\xbeus (\xe2\x80\x9ePolygon\xe2\x80\x9c (1965\xe2\x80\x9367) ir \xe2\x80\x9eProtractor\xe2\x80\x9c (1967\xe2\x80\x9371) serijos). 1967 m. jis suk\xc5\xabr\xc4\x97 scenos dekoracijas ir kostiumus M. Kaningemo \xc5\xa1okio spektakliui. 1970 m. Niujorko \xc5\xa1iuolaikinio meno muziejuje \xc4\xafvyko F. Stelos retrospektyvin\xc4\x97 paroda. Menininkas prad\xc4\x97jo tapyti reljefinius paveikslus, suteikdamas jiems skulpt\xc5\xabri\xc5\xa1kumo bruo\xc5\xbe\xc5\xb3 (\xe2\x80\x9eLenkijos kaimo\xe2\x80\x9c serija (1970\xe2\x88\x9273)). Prad\xc4\x97jo naudoti nuosaikesnes spalvas, aliumin\xc4\xaf ir stiklo pluo\xc5\xa1t\xc4\x85 reljefui sukurti. 1973 m. F. Stela savo namuose \xc4\xafk\xc5\xabr\xc4\x97 grafikos studij\xc4\x85. Savo grafikos k\xc5\xabriniuose derino \xc4\xafvairias technikas._NEWLINE_Tarp 1985 ir 1997 m. F. Stela suk\xc5\xabr\xc4\x97 apie 260 k\xc5\xabrini\xc5\xb3 (skulpt\xc5\xabr\xc5\xb3, grafikos k\xc5\xabrini\xc5\xb3, reljef\xc5\xb3) \xe2\x80\x9eMobio Diko\xe2\x80\x9c tema. 1986 m. Harvardo universitetas publikavo \xc5\xa1e\xc5\xa1is F. Stelos teoretinius pasvarstymus apie men\xc4\x85. Po 1990 m. F. Stela prad\xc4\x97jo labiau kurti skulpt\xc5\xabras, dalyvauti architekt\xc5\xabriniuose projektuose, gavo vie\xc5\xa1\xc5\xb3j\xc5\xb3 u\xc5\xbesakym\xc5\xb3 (pavyzd\xc5\xbeiui, 10 000 kv. p\xc4\x97d\xc5\xb3 dekoravimo schema Velso princo teatre Toronte (1992\xe2\x88\x9293)). 2015 m. Vitni muziejus suorganizavo kapitalin\xc4\x99 dailininko k\xc5\xabrybos retrospektyvin\xc4\x99 parod\xc4\x85.'